Vloeibaarheid van Enceladus se oseaan verklaarEnceladus (Foto: Nasa via Wikipedia) Wetenskaplikes onder die leiding van die Franse wetenskaplike Gael Choblet het deur ’n simulasiemodel vasgestel wat moontlik kon verhinder het dat Saturnus se maan, Enceladus, se oseaan onder ’n relatief dun yslaag nie lank gelede reeds verys het nie. Volgens wetenskaplikes is Enceladus te klein om slegs deur gravitasie (swaartewerking) die oseaan langer as 30 miljoen jaar in vloeibare vorm te hou. Volgens die model is Enceladus se kern bros. Saturnus se gravitasie veroorsaak dat die rotse teen mekaar druk en skuur wat die hitte opwek. Dit beteken Enceladus kan tussen 10 en 30 miljard watt hitte opwek, terwyl sowat 20 miljard watt nodig is om die oseaan vloeibaar te hou. Dieselfde hittebronne kan ook verantwoordelik wees vir die spuit van water diep die ruimte in. Die wetenskaplikes meen ook die tydperk wat die ys gesmelt kan bly, is lank genoeg om die toestande geskik vir lewe te vorm. Enceladus is sowat 505 km breed.